Nafarroako Parlamentuko Lehendakaritzako, Funtzio Publikoko, Barneko eta Justiziako Batzordeak, 2019ko otsailaren 20an egindako bileran, honako erabaki hau onetsi zuen: “Erabakia. Horren bidez, Nafarroako Gobernua premiatzen da abuztuaren 20ko 2109/2012 Ebazpena indargabetu dezan. Haren bidez, lanaldiaren berariazko banaketa baimendu zitzaien Hezkuntza Departamentuari atxikita begirale, fisioterapeuta eta OLT-EUD lanpostuetan aritzen diren eta irakasle ez diren langileei”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“Nafarroako Parlamentuak Nafarroako Gobernua premiatzen du abuztuaren 20ko 2109/2012 Ebazpena indargabetu dezan. Haren bidez, lanaldiaren berariazko banaketa baimendu zitzaien Hezkuntza Departamentuari atxikitako begirale, fisioterapeuta eta OLT-EUD lanpostuetan aritzen diren eta irakasle ez diren langileei. Orobat, Nafarroako Gobernua premiatzen du beste ebazpen bat aurkez dezan, honako hauek jasoko dituena:

– Eguneko 8 orduko lanaldia, gehienez ere.

– Eguneroko atsedenaldi bat, 30 minutukoa, langileen atsedenerako.

– Ikasleendako zuzeneko arretaren ordutegia mugatzea.

– Koordinaziorako eta ikaslearen jarraipenerako denbora ematea”.

Iruñean, 2019ko otsailaren 20an

Lehendakaria: Ainhoa Aznárez Igarza